**Др Зоран Стокић, дипл. мех. ванредни професор**

Др Зоран Стокић рођен је 27.02.1955. године у Београду, где је завршио основну и средњу школу. Након завршетка средње школе 1975. године, уписао се на Природно-математички факултет у Београду, који је завршио 1979. год. на Групи за механику.

Школске 1980/81. год. уписао је последипломске студије на Машинском факултету у Београду, на Групи за примењену механику. У току последипломских студија оријентисао се на проблеме стабилизације кретања у аналитичкој механици и 03.07.1987. године на Машинском факултету у Београду одбранио Магистарски рад под насловом "Оптимална стабилизација кретања нехолономних механичких система" (под руководством: проф. др В. Човић, проф. др Ј. Вуковић, проф. др А. Бакша) и стекао Академско звање: Магистар техничких наука; научна област: Примењена механика, управљање кретањем.

После одбране магистарског рада, др Зоран Стокић интензивно се бавио проблемима епистемологије аналитичке механике и историјом и филозофијом науке – облашћу која је у нашој средини била запостављена последњих пола века. Своје велико ангажовање у овим областима и научну зрелост крунисао је 01.07.1996. одбраном докторске дисертације под насловом “Њутнова епистемологија, Дијемов конвенционализам и Циљ и структура физичких теорија” на Математичком факултету у Београду (под руководством: академика З. Марића, проф. др М. Лека, проф. др М, Божића) и стекао Научни степен: Доктор механичких наука; научна област доктората: Аналитичка Механика, епистемологија.

Од јануара до септембра 1980. био је запослен на Вишој машинској школи у Земуну. Од октобра 1980. год. до пензионисања 1. октобра 2020, др Зоран Стокић био је запослен на Машинском факултету у Београду на Катедри за механику. У два изборна периода биран је у звање асистента-приправника (1980. и 1984. године), а затим два пута у звање асистента (1987. и 1992. године), за групу предмета на Механици. У звање доцента, на истој Катедри, биран је такође два пута: 1997. и 2003. године, а три пута у звање ванредног професора: 2008, 2013. и 2018. године.

Као запослен на Катедри за механику Машинског факултета у Београду, на месту од асистента-приправника до ванредног професора, обављао је све врсте вежбања и предавања на Катедри (Механика 1, Механика 2, Механика 3, Механика 4 и Механика 5) и активно учествовао у припреми и организацији писмених и усмених испита у оквиру предмта Механика. Наведене активности објављао је и у одељењима Машинског факултета у Ужицу и Ваљеву, као и на Ваздухопловно-техничкој академији у Жаркову. Коаутор је Збирке задтака из Кинематике и Приручника за самосталне вежбе из Динамике тачке и Динамике система.

На докторским студијама на Машинском факултету држао је предмет „Историја и филозофија технике“ и учествовао у извођењу наставе из Тензорског рачуна и Механике континуума. У оквиру ААОМ-а у периоду 1999-2001. год. држао је предавања из предмета Класична и квантна физика, Развој и статус научних теорија и фундаменталних концепата и Увод у епистемологију.

Подручја научноистраживачког рада из области механике, којима се др Зоран Стокић до сада бавио су следећа: стабилност кретања, нехолономни системи, управљање кретањем и епистемиолошке основе аналитичке механике, историја и филозофија науке.

Активно је учествовао у раду следећих семинара: Семинар за аналитичку механику и управљање кретањем на Природно-математичком факултету уБеограду, Семинар за аналитичку механику на Машинском факултету у Београду, Семинар за историју и епистемологију наука на Институту за физику у Земуну. У Математичком институту САНУ у Београду учествовао је у раду: Семинара за историју математичких и механичких наука, Семинара из механике и Семинара из математичке логике. Саопштавао је и објавио више научних радова на домаћим и међународним конгресима као и у домаћим и међународним стручним часописима. Био је члан Срспког (Југословенског) друштва за механику и Филозофског друштва Србије.